Jens Hald Madsen (V), 1997-11-21:
Vi må sige, at vi har en boligminister, som har visioner og gode visioner.
Det har været glædeligt at læse alle de visioner, der er for byggesektoren, men jeg synes bare, at det er synd, at det er samtidig med, at boligministeren sidder i den regering, som han gør.
Man vil styrke virksomhederne; man vil gøre det bedre og billigere for byggeriet; man vil lave kvalitet og produktivitet; man vil forbedre konkurrenceevnen, og man vil lave et bedre grundlag for en mere stabil udvikling i byggesektoren; man vil styrke den internationale konkurrenceevne, alt sammen ting, som Venstre kun kan støtte.
Man nævner, at byggeerhvervet er et af Danmarks største erhvervsområder, og det står for økonomisk vækst, det står for velfærdsforbedringer igennem produktion, beskæftigelse, udvikling og eksport.
Det kan vi støtte, hr. boligminister.
Man nævner, at byggesektoren er meget sårbar over for samfundsøkonomiske ændringer og konjunkturændringer.
Det kan vi støtte, hr. boligminister.
Nu kommer så pointen: Hvordan har regeringen så hjulpet?
Ja, man nævner selvfølgelig, at ved lavkonjunktur har man lavet nogle anlægsprojekter og ved højkonjunktur har man sørget for, at der ikke bliver overophedning.
Det kender vi også fra den borgerlige regerings tid, og det synes vi selvfølgelig også er godt.
Det er også glædeligt at kunne læse, at man nu vil satse på mere privat og mindre støttet byggeri, og jeg kan da godt forstå, at en boligminister med respekt for sig selv gerne vil have et ministerium, der også står for andet end tilskud og støttet byggeri, og også gerne vil have noget, som lever på markedsvilkår. Men det, der er problemstillingen, er jo, at man samtidig skriver, at det er staten, som gennem reguleringer skal stimulere produktudvikling.
Mit spørgsmål er: Er det ikke bare en begrænsning, for hvad er det, der gør, at boligministeren, som sidder højt oppe på sit kontor, bedre ved, hvad byggesektoren skal lave af produkter, bedre ved, hvad der gør deres konkurrenceevne bedre, mere velfungerende?
Jeg er da glad for, at boligministeren laver et byggeforum, hvor han får hjælp fra dem, som har forstand på det, nemlig byggefolkene, men hvad er det, der hele tiden gør, at boligministeren og regeringen mener, at de er bedre til at drive dansk boligbyggeri end fagfolkene selv?
Og nu kommer det interessante.
Man skriver i redegørelsens afsnit 4: »Regeringen har sat en proces i gang på det generelle erhvervspolitiske område, der dæmper offentlige reguleringer og tilskudsordninger.«
Man skriver, at det er det offentlige, som målretter virksomhedernes generelle rammebetingelser for fremskridt og varige arbejdspladser.
Jamen hvorfra ved det offentlige bedre end virksomhederne selv, hvad det er for nogle rammebetingelser, virksomhederne skal have?
Tal dog med miljøministeren om alle de miljøafgifter, som byggesektoren bliver belemret med, og tal dog med skatteministeren om de problemer, der ligger for virksomhederne ved det skattecirkus og og den skattejungle, man har, fordi så får vi løst de her problemer sammen.
Visionerne er gode nok, men der mangler bare en opbakning fra regeringen efter min mening.
Der er blevet nævnt nogle eksempler på, hvordan man skal have løst problemer og taget initiativer.
Det, jeg nu mest ser, er bl.a. forsikringsordninger.
Jamen kan de ikke bare blive en ekstra udgift for det danske erhvervsliv?
Man snakker om sæsonudjævning, men jeg er glad for, at boligministeren ikke direkte har nævnt ideen om, at man laver vinterbyggeri, hvor man pakker husene ind i plastik og varmer op, og den merudgift, det giver, skal man så få ind ved at lægge en afgift på sommerbyggeriet, for det hænger overhovedet ikke sammen med boligministerens intentioner om at forbedre konkurrenceevnen.
Og så vil jeg sige, at hvis boligministeren er så interesseret i sæsonudjævning, så synes jeg, at boligministeren hellere skulle tage og kigge på konjunkturudjævning og kigge på Venstre og De Konservatives skattepolitiske forslag om konjunkturudjævning for virksomhederne, for det, der er problemet, er jo, at der rent skattepolitisk også er store problemer for byggesektoren i de konjunktursvingninger, der er inden for sektoren.
Og derfor når boligministeren jo så på side 27 til en konklusion, som bærer præg af, at man siger: Nu vil regeringen løse de barrierer og problemer, der er for beskæftigelsen, eksporten og konkurrenceevnen for det danske byggeri.
Kære boligminister, de barrierer og de problemer er skabt af regeringen og kan kun løses af regeringen selv.
Og derfor er min konklusion, at jeg synes, det er et flot stykke arbejde, der er blevet lavet med den her redegørelse, men det har intet med virkeligheden at gøre i forhold til, hvad regeringens andre ministre går og foretager sig over for den danske byggesektor.